section_heading: Rat s Iranom
paragraph_text: Zbog zagovaranja prorimske politike, od Vahtanga se otuđuju njegovi plemići, koji traže iransku potporu protiv njegovog zadiranja u njihovu autonomiju. Godine 482., Vahtang je usmrtio svog najutjecajnijeg vazala Varskena, pitiahša Gugarka, obraćenika na zoroastrizam i prvaka iranskog utjecaja na Kavkazu. On je bio dao pogubiti svoju kršćansku suprugu Šušanik, kćer armenskog princa Vardana II. Pogubljenjem Varskena, Vahtang se stavio u otvoreni sukob sa svojim iranskim sizerenom. Vahtang je pozvao armenske knezove i Hune na suradnju. Nakon malo oklijevanja, Armenci pod Vardanovim nećakom Vahanom Mamikonianom udružili su snage s Vahtangom. Iranski kazneni pohodi razorili su saveznike i opustošili Iberiju 483. i 484. godine, prisiljavajući Vahtanga u bijeg do Lazike pod rimskom kontrolom. Nakon Perozove smrti u ratu s Bijelim Hunima 484. godine, njegov nasljednik Balaš uspostavio je mir na Kavkazu. Vahtang je mogao nastaviti svoju vladavinu u Iberiji, ali nije iznevjerio svoju pro-rimsku liniju.